La Bibia piemontèisa/Testament Vej/Abdìa


Abdìa 

Vision d'Abdìa. Paréj a parla Nosgnor Dé contra j'Edomita.

Achit 

I l'hai arseivù un mëssagi da Nosgnor, un crior a l'era stàit mandà an tra le gent: "Sah! Ausseve! Sù, butomse an marcia contra 'l pòpol d'Edom, a la bataja!

Sentensa contra Edom 

Varda. Mi 't faso cit an tra le gent, ti 't ses a la mira pì bassa dël dëspresi! L'arogansa 'd tò cheur a l'ha anganate, ti che t'ëstaghe ant l'ancreus ëd la Rochera, ti ch'it fase dij brich toa ca, ti che 't dise drinta tò cheur: 'Chi é-lo ch'a podrà tireme giù da sì?'.  Quand bin che t'aussèisse coma l'òja, quand bin che ti 't fèisse tò nì an tra le stèile, da là mi 't farai tombé! I lo diso mi, ël Signor!

Dëstrussion d'Edom 

Se 'd làder a vnèisso da ti o 'd ravaseur ëd neuit, com a sarìa finìa për ti! At porterìo forse pa vìa lòn ch'a l'han da manca? Se 'd vëndumior a rivèisso a toa ca, at lasserìo miraco, queicòs da rapolé? Com it ses ëstàit vastà! Com a l'é stàit fognà Esaù, e sërcà soe ròbe stermà! A l'han possate fin-a a toe frontiere, a l'han pijate an gir, tùit ij tò aleà! A l'han trocionate, ij tò bon amis! Coj ch' a mangiavo tò pan at tendo 'd trabucet sota ij tò pass! Lolì at ciaprà 'd sorprèisa! Fòrse che an col dì-là, mi i craserai nen ij savi d'Edom e la prudensa dël mont d'Esaù? I lo diso mi, ël Signor! Teman, ij tò guerié a saran sesì da lë sparm, përchè a sio trancià vìa tùit j'òm dël mont d'Esaù.

Colpa d'Edom 

Për j'amassidi, për la violensa fàita contra tò frel Giacòb, l'ónta at coaterà e ti 't saras ësterminà për sèmper! Quand che ti 't ses tenute an dëspart ël dì che dë strangé a l'han portà vìa soe richësse, o 'd forësté a l'han passà toa pòrta e a l'han campà le sòrt ansima a Gerusalem, ti 't j'ere coma un ëd lor! Gòd nen a vëdde tò frel ant ël dì 'd sò maleur! Fà nen dij fieuj ëd Giuda l'argoment ëd toa gòj ant ël dì 'd soa ruin-a! Àbie nen ëd propòsit malgrassios ant ël dì 'd soa angossa! Passa nen la pòrta 'd mia gent ant ël dì 'd sò magon! Stà pa a l'avait a le crosiere për ësterminé ij sò ch'a scapo! Chita nen ij sò scampà ant ël dì dl'angossa! Përchè 'l Dì 'd Nosgnor a l'é davzin për tute le gent! Coma che ti 't l'has fàit, at sarà fàit: toe assion at drocheran ansìma a toa testa!

Ant ël Dì 'd Nosgnor - Arvangia d'Israel sù Edom 

Vera! Coma vojàutri i l'eve beivù ansima a mia montagna santa, tute le gent a beiveran sensa fin; a beiveran e a travonderan, e a saran coma a-i fùisso mai staje! Ma 'n sla montagna 'd Sion a-i saran dë scampà e a sarà santa, e la ca 'd Giacòb a vnirà torna an sò possess! La ca 'd Giacòb a sarà 'd feu; la ca 'd Giusèp, na giòla; la ca d'Esaù dë strobia! Lor a l'anvertojeran e a la divoreran e gnente a dzorvivrà dla ca d'esaù: i l'hai dilo mi, ël Signor!

Israel neuv 

Coj dël Negheb a saran padron dël mont d'Esaù, e coj dle Tère Basse dël pais dij Filisté a l'avran ël teritòri d'Efraim e 'l teritori dla Samaria, e Beniamin a sarà padron dël Ghilead. J'esilià 'd costa armeja, ij fieuj d'Israel, a saran padron ëd la tèra dij Canané fin-a a Sarepta, e j'esilià 'd Gerusalem ch'a son a Sefarad a l'avran le sità dël Negheb. As rampieran, vitorios, an sla montagna 'd Sion për dominè 'l mont d'Esaù, e l' regn a sarà dël Signor!".

Nòte 

Bibia
Testament Vej
Abdìa